1. Stručné zhodnotenie roku 2001

V roku 2001 pokračoval projekt Infovek v ďalšej fáze svojej realizácie. Financovanie bolo zabezpečené sumou 210 mil. Sk, ktoré boli vyčlenené zo štátneho rozpočtu na rok 2001.
Okrem zdrojov zo štátneho rozpočtu SR sa Asociácii projektu Infovek podarilo zabezpečiť aj podporu zo súkromného sektoru. K významným patrí dar spoločnosti Slovenské telekomunikácie a dar spoločnosti Cisco Systems.
V prvej polovici roku 2001 sa pripravovali a realizovali verejné obstarávania na nákup výpočtovej techniky pre školy a na pripojenie škôl do internetu. Ďalej sa prehlbovali výsledky predchádzajúcej fázy, konkrétne realizáciou výchovno-vzdelávacieho obsahu, zabezpečovaním prevádzky projektu podľa už uzavretých záväzkov a prípravou vzdelávacích akcií pre učiteľov z podporovaných škôl (školenia, letná škola a školenie odborných garantov). Počas letných prázdnin sa opäť uskutočnila veľká Letná škola projektu Infovek a veľké Školenie odborných garantov zo škôl podporovaných projektom. V druhej polovici roka sa pripravilo a realizovalo náhradné verejné obstarávanie na nákup výpočtovej techniky, ako aj pripojenie novopodporovaných škôl do internetu. V októbri sa uskutočnila odborná konferencia projektu Infovek a koncom roka prebehli verejné obstarávania na nákup výpočtovej techniky, softvéru, publikácií a podobne, teda tzv. ďalšej podpory pre školy. 
Z prostriedkov projektu Infovek bolo v roku 2001 podporených 500 inštitúcií, z toho 491 škôl a 9 školiacich stredísk. Zo 491 škôl bolo 229 škôl podporovaných už v predchádzajúcich etapách a 262 nových škôl.
Rozpočet finančných prostriedkov pridelený na projekt Infovek spravoval Ústav informácií a prognóz školstva, ktorý ich dostáva ako účelovo viazané prostriedky do svojho rozpočtu. Ústav informácií a prognóz školstva zodpovedá za hospodárne využitie týchto prostriedkov a predkladá každoročne návrh na ich rozdelenie a správu o ich využívaní OPM MŠ SR.
Priebeh projektu v roku 2001 významnou mierou ovplyvnili dve skutočnosti. Prvou bola realizácia verejného obstarávania na pripojenie škôl do internetu, do ktorého vstúpili ako uchádzač aj Slovenské telekomunikácie a svojou ponukou pomohli výrazné šetrenie finančných prostriedkov, ktoré v praxi znamenalo rozšírenie podpory v projekte pre väčší počet škôl. Naopak, v auguste 2001, negatívne zasiahlo do priebehu projektu zrušenie verejného obstarávania na nákup výpočtovej techniky pre školy Úradom pre verejné obstarávanie. To zapríčinilo, že napriek rozšíreniu počtu podporovaných škôl nedostali podporu v takom rozsahu, ako bolo predpokladané. Napokon, v závere roku 2001, muselo dôjsť aj k zrušeniu verejného obstarávania na pripojenie ďalšej vlny škôl do internetu pre formálne nedostatky vo všetkých predložených ponukách. I keď koncom roka verejné obstarávanie na pripojenie škôl do internetu pokračovalo a napokon bola uzavretá zmluva o pripojení škôl, nepodarilo sa ju zrealizovať do konca roka. Tieto dve udalosti zapríčinili, že oproti pôvodne plánovanému rozpočtu sa nevyčerpali finančné zdroje vo výške 118 358 tis. Sk [13 994 tis. Sk (600) + 104 364 tis. Sk (700)], ktoré boli presunuté do roku 2002. Na základe, ešte v roku 2001, uzavretých zmlúv na dodávky počítačov a ostatnej podpory pre školy realizované koncom roku, ale fakturovaných v roku 2002, bolo treba z tejto sumy uhradiť čiastku 18 867 tis. Sk [3 883 tis. Sk (600) + 14 984 tis. Sk (700)]. Z toho vyplýva, že finančné prostriedky vyčlenené na projekt Infovek v roku 2002 sa zvýšia o nečerpané prostriedky vo výške 99 491 tis. Sk v členení 10 110 tis. Sk (600) + 89 380 tis. Sk (700).
Viac informácií o priebehu projektu Infovek v roku 2001 bude obsahovať Správa o realizácii projektu Infovek v roku 2001, ktorá bude predložená ako informácia na rokovanie vlády SR v máji 2002.
2. Návrh realizácie projektu Infovek v roku 2002 

V roku 2002 začal projekt Infovek štvrtý rok svojej realizácie. Finančné zabezpečenie projektu schválil parlament v zákone o štátnom rozpočte na rok 2002 sumou 266 680 tis. Sk. Ministerstvo školstva SR a Asociácia projektu Infovek v spolupráci s oddelením projektu Infovek vedú intenzívne rokovania s potenciálnymi sponzormi v snahe získať ďalšie finančné zdroje na spolufinancovanie projektu. Na základe skúseností s finančnými nákladmi na technické vybavenie škôl očakávame, že roku 2002 bude podporených ďalších 309 škôl a  celkový počet podporovaných škôl sa tak spolu s 9 školiacimi strediskami zvýši na 800.

2.1. Realizačná štruktúra projektu

V roku 2002 bude za realizáciu projektu zodpovedný ÚIPŠ prostredníctvom oddelenia projektu Infovek (OPI ÚIPŠ) a nezisková organizácia Asociácia projektu Infovek (API). Činnosť realizátora kontroluje a návrhy na uskutočňovanie projektu predkladá Rada ministra školstva pre projekt Infovek. API prispieva na vzdelávacie akcie uskutočňované v rámci projektu, budovanie výchovno-vzdelávacieho obsahu, ako aj svojím majetkom na technické zabezpečenie administratívy a prevádzky oddelenia  projektu Infovek na ÚIPŠ.
Projekt Infovek sa uskutočňuje v troch oblastiach:
•	Budovanie technickej infraštruktúry
Budovanie technickej infraštruktúry prebieha formou vybavovania podporovaných škôl výpočtovou technikou, softvérovými prostriedkami potrebnými na jej bezpečný a plynulý chod a pripájaním škôl do internetu. Verejné obstarávania na budovanie technickej infraštruktúry realizuje ÚIPŠ v súlade so zákonom č. 263/1999 o verejnom obstarávaní. Komisia na vyhodnocovanie ponúk sa skladá z pracovníkov ÚIPŠ, zástupcov Ministerstva školstva SR a členov Asociácie projektu Infovek. Technickú špecifikáciu verejných obstarávaní na nákup technickej podpory pre školy pripravuje Komisia pre technickú realizáciu projektu Infovek, ktorá je organizačnou štruktúrou Rady ministra školstva pre projekt Infovek. Nakúpená technika je do škôl zapožičaná a po uplynutí dvoch rokov prevedená do majetku školy. 
Na návrh Komisie pre technickú realizáciu projektu Infovek môže Rada ministra školstva pre projekt Infovek predložiť na schválenie aj rôzne uvádzacie projekty zamerané na experimentovanie s novými technológiami a zariadeniami pre ich ďalšie využitie v projekte.
•	Vzdelávanie učiteľov
Vzdelávanie učiteľov prebieha podľa harmonogramu školení a vzdelávacích akcií, ktoré schválili Rada ministra pre projekt Infovek na realizáciu ÚIPŠ a API. Harmonogram školení a vzdelávacích akcií, ako aj plány ich realizácie vrátane rozpočtu každej akcie, pripravuje koordinátor výchovno-vzdelávacieho obsahu v spolupráci s Edukačnou koordinačnou radou, ktorá je v štruktúre Rady ministra školstva pre projekt Infovek. Na realizácii školení sa finančne spolupodieľa Asociácia projektu Infovek. Súčasťou školení bude vydávanie študijných a pracovných materiálov. Návrh na vydanie titulov do edičného plánu ÚIPŠ pripraví a predloží Edukačná koordinačná rada.
•	Tvorba výchovno-vzdelávacieho obsahu
Tvorba výchovno-vzdelávacieho obsahu prebieha v podobe projektov realizovaných OPI ÚIPŠ v spolupráci s API. Projekty na realizáciu schvaľuje Rada ministra pre projekt Infovek podľa podkladov vypracovaných koordinátorom výchovno-vzdelávacieho obsahu v spolupráci s Edukačnou koordinačnou radou projektu Infovek. 

Výchovno-vzdelávacie projekty sú členené na:
•	vytváranie webových stránok,
•	prípravu a realizáciu národných a medzinárodných teleprojektov,
•	výber a hodnotenie  softvéru a publikácií tvorí tzv. výchovno-vzdelávací balík so zameraním na využívanie IKT vo vyučovacom procese jednotlivých predmetov. Zloženie tzv. výchovno-vzdelávacieho balíčka predkladá na realizáciu Rada ministra školstva pre projekt Infovek na základe podkladov vypracovaných koordinátorom výchovno-vzdelávacieho obsahu projektu v spolupráci s Edukačnou koordinančnou radou projektu na základe posudkov vypracovaných expertmi pre danú problematiku. Jednotlivé súčasti tzv. výchovno-vzdelávacieho balíčka musia byť schválené doložkou ministerstva školstva o vhodnosti ich využitia vo vyučovacom procese;
•	vypracovanie metodických materiálov pre využívanie IKT vo vyučovaní v ZŠ, SŠ a VŠ. Autori predkladajú návrh na vydanie metodického materiálu Edukačnej koordinačnej rade, ktorá pripraví návrh do edičného plánu a predloží ho na schválenie Rade ministra pre projekt Infovek.

2.2. Výber a hodnotenie škôl
V roku 2002 bude výber škôl prebiehať podľa ustáleného postupu. Prihláška spolu s informáciou bola zverejnená na webovej stránke projektu Infovek a v Učiteľských novinách.  Školy majú možnosť prihlásiť sa do projektu tak, že v stanovenom termíne (do 28. 2. 2002) zašlú prihlášku a vypracovaný projekt využitia IKT vo svojej škole. Projekty bude hodnotiť a výber škôl vykoná Komisia pre výber a hodnotenie škôl zložená z predstaviteľov ministerstva školstva, organizácií v pôsobnosti ministerstva školstva a z predstaviteľov Asociácie projektu Infovek.

2.3. Technické vybavenie škôl a ich pripojenie do internetu
V roku 2002 sú v oblasti technického vybavenia nasledovné úlohy:
1.	pokračovať v podpore škôl z predchádzajúcich fáz realizácie projektu,
2.	realizovať verejné obstarávanie zahájené v roku 2001 na vybavenie škôl z roku 2001,
3.	vybaviť technikou novovybraté školy.
Technické vybavenie bude spočívať v zakúpení počítačov tak, aby v každej škole podporovanej projektom bola multimediálno-internetová učebňa, ktorá sa bude skladať zo zostavy: 5 ks počítačových staníc pre žiakov, 1 ks počítačová stanica pre učiteľa a 1 sady na vybudovanie siete. Stanica pre žiakov je počítač určený primárne žiakom, stanica pre učiteľa je počítač mierne modifikovaný voči stanici pre žiaka a doplnený perifériami - tlačiarňou, skenerom a tabletom. Sada na vybudovanie siete obsahuje všetky komponenty a nástroje, ktoré odbornému garantovi v škole umožní prepojenie počítačov do počítačovej siete (obsahuje kábel, koncovky, kliešte a zariadenie pre vetvenie počítačovej siete - hub). Do niektorých škôl je po výbere Komisiou pre technickú realizáciu projektu zakúpený server.
K technickému vybaveniu patrí aj zabezpečenie softvérom potrebným na bezpečnú a plynulú prevádzku dodanej techniky a pripojenia do internetu. Tento softvér zahŕňa kancelárske aplikácie, softvér na antivírusovú ochranu, systémové nástroje pre administrátora počítačov, sieťový operačný systém a podobne. Špecifikáciu produktov pripravuje Komisia pre technickú realizáciu projektu a schvaľuje Rada ministra pre projekt Infovek.  
V rámci podpory výskumnej činnosti učiteľov v uvádzacích projektoch v školách bude do škôl zakúpený ďalší špecializovaný hardvér podľa špecifikácie Komisie pre technickú realizáciu.
V oblasti technického vybavenia je ďalej plánovaná podpora škôl, v ktorých bola vytvorená lokálna akadémia programu Cisco Networking Academies (CNAP). Zo zdrojov pridelených projektu Infovek sa na tieto školy zakúpi hardvér na vyučovanie rozšírených semestrov programu CNAP.
Koncom roku 2001 uzavrel ÚIPŠ zmluvu so Slovenskými telekomunikáciami a. s. o pripojení ďalších 389 škôl podporovaných projektom Infovek do internetu. V tomto počte sú zahrnuté všetky školy podporované od roku 2001, náhradné školy z roku 2001, ktorých podpora začne v roku 2002 a školy, ktorým sa v roku 2002 skončí platnosť zmluvy s predchádzajúcim dodávateľom internetu. Vybraný dodávateľ, Slovenské telekomunikácie a. s., sa zaviazal zrealizovať pripojenie škôl do mája 2002. Keďže je veľmi ťažké odhadnúť, akým tempom sa dodávateľovi podarí pripojenie realizovať, a tiež vzhľadom na vysoké finančné zaťaženie spojené s týmto pripájaním, neplánujeme zatiaľ pripojenie škôl vybraných medzi podporované v projekte v roku 2002. Prípadná revízia tohto zámeru sa uskutoční v lete 2002 pri celkovom prehodnotení rozpočtu na základe aktuálneho plnenia.
Poznámka: Záväzky súvisiace s pripojením škôl do internetu sa prenášajú aj do budúcnosti. Ak nenastane zmena na obchodnom trhu, dá sa očakávať, že len prevádzkové náklady súvisiace s pripojením škôl z predchádzajúcich fáz  projektu (spolu 578 škôl) do internetu v roku 2003 budú predstavovať čiastku vyše 100 mil. Sk. Pripojenie ďalších škôl bude znamenať ďalšie navŕšenie.
 Poznámka: Náklady na pripojenie škôl sú odhadované podľa uzavretých zmluvných záväzkov.
2.4. Výchovno-vzdelávací obsah projektu

Projekt Infovek by nemohol byť úspešný bez budovania výchovno-vzdelávacieho obsahu. Aj v roku 2002 sa na základe skúseností z predchádzajúcich etáp bude pokračovať v tvorbe výchovno-vzdelávacieho obsahu pre školy. Pri zabezpečovaní tejto úlohy sa bude postupovať viacerými spôsobmi.
Pri prvom spôsobe vynikajúci učitelia, pedagogickí odborníci a študenti realizujú výchovno-vzdelávacie projekty v rámci kancelárie oddelenia projektu Infovek alebo v školách. Sú to konkrétne projekty orientované na predmety alebo podporujúce integrované vzdelávanie, vytvárajú a starajú sa o webové stránky určitého predmetu, koordinujú konkrétny teleprojekt (napríklad environmentálny teleprojekt Rok v krajine, VIRGAL, Látky okolo nás, Mozaika a i.), alebo vedú diskusie v niektorej diskusnej skupine. Výsledky ich práce sa stávajú súčasťou výchovno-vzdelávacieho obsahu serveru projektu Infovek.
Okrem práce na týchto projektoch sa na základe dobrej skúsenosti s vývojom komplexných projektov partnermi v oblasti vzdelávania bude pokračovať aj v zadávaní a v spolupráci na komplexných projektoch. Výchovno-vzdelávacie projekty musí schváliť Rada ministra pre projekt Infovek na základe odporúčania Edukačnej koordinačnej rady ministra školstva a predložiť ich na realizáciu OPI ÚIPŠ. Na základe výsledkov z minulých rokov predpokladáme najmä podporu projektu na využívanie počítačovej stavebnice Lego Dacta RoboLab vo výške približne 2,5 mil. Sk a pokračovanie projektu Virtuálna simulácia ekonomiky Investland vo výške približne 1,5 mil. Sk. Edukačná koordinačná rada plánuje pripraviť v tomto roku na realizáciu ďalšie komplexné projekty.
Výchovno-vzdelávací obsah projektu zahŕňa aj nákup softvéru pre školy, nákup kníh a odborných publikácií, ktoré ako tzv. výchovno-vzdelávací balíček dostávajú do škôl. Jeho špecifikáciu pripraví Edukačná koordinačná rada projektu z titulov dostupných na našom trhu.

2.5. Školenia učiteľov

Školenia učiteľov zamerané na využívanie IKT vo vyučovacom procese sú mimoriadne významnou činnosťou, ktorá sa uskutočňuje v rámci projektu Infovek. Na Slovensku je vyše ako 70 000 učiteľov, ktorých bude treba vyškoliť na používanie IKT. Je to obrovská úloha, ktorá sa postupne realizuje v projekte už od roku 1999 (od konca roku 2001 bolo preškolených okolo 5 000 učiteľov). 
V roku 2001 sa začalo so systematickým budovaním 9 školiacich stredísk projektu v metodických centrách a v školských výpočtových strediskách, ktoré realizujú pravidelné vzdelávanie učiteľov zamerané pre rôzne úrovne práce s IKT. V tomto roku bude ich činnosť dotovaná účelovo viazanými finančnými prostriedkami určenými na vzdelávanie učiteľov v rámci projektu Infovek.
Na základe dosiahnutých výborných výsledkov a zároveň veľkého záujmu učiteľov plánujeme v roku 2002 realizovať dve Letné školy projektu Infovek a nadstavbové kurzy projektu Infovek.
Na jeseň 2002 je po úspechu v predchádzajúcej etape plánovaná odborná konferencia projektu Infovek pre učiteľov zo všetkých škôl podporovaných projektom.
Samostatnou zložkou vzdelávania učiteľov je vzdelávanie odborných garantov a správcov lokálnych počítačových sietí v oblasti správy technickej infraštruktúry (počítačov, počítačovej siete a pripojenia do internetu), ktorí pôsobia v školách. V roku 2002 plánujeme v tejto oblasti viac spolupracovať so školskými výpočtovými strediskami a tiež plánujeme viac školení, ktoré uskutoční priamo OPI ÚIPŠ. 

2.6. Prevádzka kancelárie projektu Infovek

Oddelenie projektu Infovek je organizačnou súčasťou Ústavu informácií a prognóz školstva a je zodpovedné za realizáciu projektu. Úlohy OPI ÚIPŠ:
•	pripravovať podklady pre verejné obstarávania,
•	pripravovať zmluvy s dodávateľmi a nadväzovať spoluprácu s novými partnermi, 
•	viesť celú agendu súvisiacu s projektom (evidenciu majetku, fakturáciu),
•	komunikovať so školami, ktoré sú podporované projektom,
•	pôsobiť ako informačné a konzultačné stredisko pre školy, ktoré sa zaujímajú o účasť v projekte,
•	realizovať mediálnu politiku projektu (prezentáciu projektu v médiách, rozhovory o projekte, tlačové besedy),
•	pripravovať a realizovať úlohy zadané Radou ministra pre projekt Infovek - školenia, výchovno-vzdelávacie projekty atď;
•	pripraviť podklady pre výber nových škôl a hodnotiť účasti škôl v projekte,
•	spravovať server projektu Infovek,
•	pripraviť všetky podklady na realizáciu nasledujúcej etapy projektu.
Činnosť OPI zabezpečujú 3 interní pracovníci na plný úväzok, plánuje sa prijať ďalšieho pracovníka v priebehu roku 2002. Vedenie agendy projektu, komunikácia so školami, príprava a realizácia akcií a plnenie ostatných úloh OPI pri podpore 800 škôl a 9 školiacich stredísk predstavuje obrovské množstvo práce, a preto OPI ÚIPŠ bude naďalej podľa potreby zamestnávať externých spolupracovníkov na práce spojené s koordináciou a realizáciou jednotlivých zložiek a akcií projektu. V roku 2001 pravidelne, alebo pri rôznych príležitostiach pracovalo pre potreby oddelenia projektu Infovek spolu 114 spolupracovníkov, z toho 27 pravidelne. Na základe týchto údajov odhadujeme aj náklady na odmeny externým spolupracovníkom v roku 2002.
Súčasťou práce externých spolupracovníkov OPI ÚIPŠ je aj zúčastňovať sa domácich a medzinárodných fór a konferencií, kde prezentujú dosiahnuté výsledky a získavajú skúsenosti pre ďalšie smerovanie projektu. 
Dôležitou úlohou pre OPI ÚIPŠ je kontrola dodržiavania podmienok pre účasť školy v projekte. Kontrola bude prebiehať formou návštev v školách.
Významnou činnosťou oddelenia projektu Infovek bude koordinácia a realizácia rôznych výchovno-vzdelávacích projektov zameraných na vytváranie výchovno-vzdelávacieho obsahu na serveri Infoveku. Napriek mimoriadnej snahe sa v predchádzajúcich fázach nepodarilo zabezpečiť dostatočné množstvo rôznych teleprojektov, odborne zameraných webových stránok a podobne. Po skúsenostiach z predchádzajúcich etáp bola prijatá koncepcia, na základe ktorej OPI prenecháva realizáciu týchto projektov externým spolupracovníkom oddelenia - vynikajúcim učiteľom, študentom alebo iným odborníkom, pričom sa oddelenie snaží vytvoriť im dostatočné materiálno-technické vybavenie pre ich prácu. 
S narastajúcim množstvom škôl sú zvýšené nároky na komunikáciu s nimi. Preto bude nevyhnutné urobiť zmenu telefónnej prípojky v kancelárii. Zhrnutie očakávaných nákladov na kanceláriu OPI ÚIPŠ:

2.7. Rozpočet projektu Infovek na rok 2002
Nasledujúca tabuľka predstavuje rozpočet projektu Infovek v roku 2002 pri predpokladanom zapojení ďalších škôl do projektu, teda celkovú podporu 800 škôl a 9 školiacich stredískcentier. K dispozícii sú finančné prostriedky vo výške 366 171 tis. Sk z týchto zdrojov:

Rozdelenie finančných prostriedkov podľa ekonomickej klasifikácie
Prevádzka celkom (600) | 175 356 821, 00 Sk
Prevádzka z prostriedkov na r. 2002 | 165 253 926,00 Sk
Prevádzka z prostriedkov na r. 2001 | 10 110 795,00 Sk
Kapitálové celkom | 182 034 290,00 Sk
Kapitálové z prostriedkov na r. 2002 | 92 653 974,00 Sk
Kapitálové z prostriedkov na r. 2001 | 89 380 316,00 Sk
Mzdový fond celkom (610+620) | 780 000,00 Sk
Mzdový fond z prostriedkov na r. 2002 | 780 000,00 Sk
Mzdový fond z prostriedkov na r. 2001 | -
Transfery celkom (640) | 8 000 000,00 Sk
Transfery z prostriedkov na r. 2002 | 8000 000,00 Sk
Transfery z prostriedkov na r. 2001 | -

Nasledujúci graf zobrazuje percentuálne vynaloženie finančných prostriedkov v projekte Infovek v roku 2002.

Posledný graf zobrazuje porovnanie vynaložených prostriedkov plánovaných v roku 2002 podľa sledovaného účelu. 
•	Podpora žiakov základných a stredných škôl zahŕňa počítače, ktoré používajú priamo žiaci, pripojenie do internetu, výchovno-vzdelávací a iný softvér, ktorý používajú žiaci na vyučovaní, výchovno-vzdelávací obsah v podobe webových stránok, ktorý majú k dispozícii na internete, semináre organizované na internete a napokon publikácie. 
•	Podpora učiteľov zahŕňa počítače pre učiteľov, školenia, konferenciu, softvér, ktorý sa používa pri údržbe počítačového laboratória a odborné publikácie.
•	Prevádzka projektu sú prostriedky použité na chod kancelárie (pošta, telefón, energie, služobné cesty, mzdy, odmeny, kancelárske potreby a prostriedky na materiálno-technické vybavenie).

2.8. Záver

Projekt Infovek úspešne naštartoval proces informatizácie nielen slovenského základného a stredného školstva, ale významnou mierou prispieva k informatizácii celej spoločnosti. O jeho potrebe svedčí veľký záujem odbornej i laickej verejnosti doma i v zahraničí. Slovensko ako jeden z tridsiatich najvyspelejších štátov sveta, člen OECD, nesmie zaostávať v  oblasti moderných informačných a komunikačných technológií. Preto musí investovať do tejto oblasti vzdelávania.